[Honorius Episcopus servus servorum Dei, dilecto filio Abati Monasterii de Corbeya, Ambianensis Diœcesis, salutem et Apostolicam benedictionem. Quia nonnulli sic in malitia delectantur, ut voluntatis libito, abstinentiæ ruptis habenis, ad illicita relaxato, Religiosas personas super bonis suis, Dei timore postposito multipliciter molestare præsumat; consuevit Apostolica Sedes personis ipsis contra pravitatem talium defensionis præsidio misericorditer subvenire per quod eorum bona tuta permaneant, molestatorum ipsorum compescatur temeritas, et aliis aditus committandi similia præcludatur. Cum itaque dilecti filii Abbas, et conventus Monasterii Cluniacensis Matisconensis Diœcesis, ac Abbates, Priores, et Monachi Monasteriorum, Prioratuum, et membrorum eidem Monasterio Cluniacensi subjectorum, sicut ex parte ipsorum fuit propositum coram nobis à nonnullis qui nomen Domini in vacuum recipere non formidant, in personis et bonis suis multipliciter molestentur. Nos eorum providere quieti, et molestatorum ipsorum malitiis obujare volentes, discretioni tuæ per Apostolica scripta mandamus quatenus Abbatibus, conventui, Prioribus, et Monachis prædictis, per te, vel per alium, aut alios opportuni favoris assistens præsidio, non permittas ipsos in personis et bonis suis contra indulta Privilegiorum Sedis Apostolicæ ab aliquibus indebitè molestari molestatores hujusmodi per censuram Ecclesiasticam appellatione postposita compescendo. Nonobstante si aliquibus à dicta Sede indultum existat, quod interdici, suspendi, et excommunicari non possint per litteras Apostolicas, quæ de indulto hujusmodi plenam et expressam non fecerint mentionem; sive qualibet alia indulgentia Sedis ejusdem, de qua oporteat in nostris litteris plenam et expressam mentionem fieri, et per quam id impediri valeat, vel differri; et constitutione de duabus dietis edita in Concilio generali, dummodo ultra tertiam, vel quartam aliqui extra suam Diœcesim auctoritate præsentium non trahantur. Attentius provisurus ne de iis, quæ causæ cognitionem exigunt, et quæ indulta hujusmodi non contingunt, te aliquatemus intromittas. Nos enim, si secus præsumpseris, tam præsentes litteras, quàm etiam processum, quem per te illarum auctoritate haberi contigerit, omnino carere viribus, ac nullius fore decernimus firmitatis. Hujusmodi ergo mandatum nostrum sic prudenter et fideliter exequaris, quod ejus fines quomodolibet non excedas præsentibus post quinquennium minimè valituris. Datum Romæ, apud sanctam Sabinam, Nonis Maii, Pontificatus nostri anno primo. Est et alia ejusdem Honorii Papæ Conservatoria, directa Abbati Monasterii Morbacensis, Basilien. Diœcesis, ad eumdem effectum, et eorumdem tenoris, et datæ.]